滕王阁序

《滕王閣序》，原题作《滕王阁诗序》，全名《秋日登洪府滕王阁饯别序》，初唐四傑之一王勃作品，作於唐高宗上元二年九月九日（675年10月3日），是古今傳誦的駢文名篇。

原文

豫章故郡，洪都新府。星分翼轸，地接衡庐。襟三江而带五湖，控蛮荆而引瓯越。物华天宝，龙光射牛斗之墟；人杰地灵，徐孺下陈蕃之榻。雄州雾列，俊采星驰。臺隍枕夷夏之交，宾主尽东南之美。都督阎公之雅望，棨戟遥临；宇文新州之懿范，襜帷暂驻。十旬休假，胜友如云；千里逢迎，高朋满座。腾蛟起凤，孟学士之词宗；紫电青霜，王将军之武库。家君作宰，路出名区；童子何知，躬逢胜饯。

时维九月，序属三秋。潦水尽而寒潭清，烟光凝而暮山紫。俨骖騑于上路，访风景于崇阿；临帝子之长洲，得天人之旧馆。层峦耸翠，上出重霄；飞阁流丹，下临无地。鹤汀凫渚，穷岛屿之萦回；桂殿兰宫，即冈峦之体势。

披绣闼，俯雕甍，山原旷其盈视，川泽纡其骇瞩。闾阎扑地，钟鸣鼎食之家；舸舰弥津，青雀黄龙之舳。云销雨霁，彩彻区明。落霞与孤鹜齐飞，秋水共长天一色。渔舟唱晚，响穷彭蠡之滨；雁阵惊寒，声断衡阳之浦。

遥襟甫畅，逸兴遄飞。爽籁发而清风生，纤歌凝而白云遏。睢园绿竹，气凌彭泽之樽；邺水朱华，光照临川之笔。四美具，二难并。穷睇眄于中天，极娱游于暇日。天高地迥，觉宇宙之无穷；兴尽悲来，识盈虚之有数。望长安于日下，目吴会于云间。地势极而南溟深，天柱高而北辰远。关山难越，谁悲失路之人？萍水相逢，盡是他乡之客。怀帝阍而不见，奉宣室以何年？

嗟乎！时运不齐，命途多舛。冯唐易老，李广难封。屈贾谊于长沙，非无圣主；窜梁鸿于海曲，岂乏明时？所赖君子见机，达人知命。老当益壮，宁移白首之心？穷且益坚，不坠青云之志。酌贪泉而觉爽，处涸辙以犹欢。北海虽赊，扶摇可接；东隅已逝，桑榆非晚。孟尝高洁，空余报国之情；阮籍猖狂，岂效穷途之哭！

勃，三尺微命，一介书生。无路请缨，等终军之弱冠；有怀投笔，慕宗悫之长风。舍簪笏于百龄，奉晨昏于万里。非谢家之宝树，接孟氏之芳邻。他日趋庭，叨陪鲤对；今兹捧袂，喜托龙门。杨意不逢，抚凌云而自惜；钟期既遇，奏流水以何惭？

呜乎！胜地不常，盛筵难再；兰亭已矣，梓泽丘墟。临别赠言，幸承恩于伟饯；登高作赋，是所望于群公。敢竭鄙怀，恭疏短引；一言均赋，四韵俱成。请洒潘江，各倾陆海云尔：

滕王高阁临江渚，佩玉鸣鸾罢歌舞。

画栋朝飞南浦云，珠帘暮卷西山雨。

闲云潭影日悠悠，物换星移几度秋。

阁中帝子今何在？槛外长江空自流。

创作背景 
上元二年（675年）九月九日王勃探親路過南昌，正值洪州都督（洪州牧）阎伯屿重修滕王閣畢，於閣上大宴賓客，餞別新任新州刺史宇文氏一行。閻已命其女婿吴子章备好序文以为夸耀，席上假意邀請在座賓客為滕王閣寫作序文，众宾客推辞，岂不料王勃竟提筆大作。

有關《滕王閣序》的由來，唐末王定保的《唐摭言》的記載如下：王勃作《滕王閣序》時年僅十四（實為二十五），閻公不相信他的能力，閻公希望讓其婿孟學士作序以彰其名。不料在假謙讓時，王勃卻直接提筆就作，讓閻公憤然離席，至配室更衣，並派人伺其下筆。使者回報下筆的第一段是「豫章故郡，洪都新府」，閻公覺得「亦是老生常談」；接著又報：「星分翼軫，地接衡廬。」閻又說：「無非是些舊事罷了。」接下來的「臺隍枕夷夏之交，賓主盡東南之美」，公聞之，沉吟不言；及至「落霞與孤鶩齊飛，秋水共長天一色」一句，乃大驚「此真天才，當垂不朽矣！」，出立於勃側而觀，遂亟請宴所，極歡而罷。

……x170px|文徵明書法《滕王閣序》
文徵明書法《滕王閣序》

参见

王勃
滕王阁
骈文
初唐四傑
 唐邦治：《王子安秋日登洪府滕王閣宴餞序詳註》
道坂昭廣：〈關於王勃〈滕王閣序〉的幾個問題 〉。

参考文献

唐朝文学作品